सुरक्षा और सावधानी हमेशा बाद के इलाज से अच्छी होती है. अपने घर और परिवार की सुरक्षा हर किसी के लिए सब से जरूरी होती है. अनेक प्रकार की सुरक्षाओं में से चोरों से सुरक्षा बहुत महत्त्वपूर्ण है. वैसे तो चोरी में चोरों को कीमती सामान और पैसे से ही मतलब होता है, लेकिन कई बार चोरी के समय परिवार के किसी सदस्य को चोट आदि भी लग सकती है. इसलिए अपने घरपरिवार को ऐसी किसी अनहोनी से सुरक्षित रखना बहुत आवश्यक है. आज प्रौपर्टी के आसमान छूते दामों के कारण हर कोई अपना घर नहीं खरीद सकता. इसलिए शहरों से ले कर गांवों तक में लोग किराए के घर को ही अपना बसेरा बनाते हैं. लेकिन किराए के घरों में अमूमन सिक्योरिटी की व्यवस्था नहीं होती है, जिस के कई कारण हैं. इन में सब से पहला कारण तो यही है कि किराए के घरों में कोई भी हमेशा के लिए नहीं रहता है. कभी कोई रहता है, तो कभी कोई. ऐसे में हर किसी के पास उस घर की चाबी होती है.